mteb/NusaParagraphEmotionClassification huggingface dataset:
Katiko takuik atau cameh bakalabiahan satalah diberangan urang, maskipun wak indak salah, apalagi itu tajadi dari ketek hinggo gadang. Ado babarapo tips untuak managananinyo yaitu basungguah-sungguah dan bahati-hati saat baaktifitas, minta masukan dari urang lain di sakitar awak, pabanyak badoa agar awak indak babuek kasalahan fatal. Kamudian katiko di kritik, injan mudah tasingguang atau malah tapuruak, intropeksi akan kamungkinan kasalahan yang mungkin awak pabuek, jadian masukan yang mambangun dan motivasi agar awak bisa manjadi pribadi yang labiah elok. Kamudian palueh pergaulan wak, palajari baragam tipe urang. Dan yang tarakhia terapan pola hiduik sehat di kasaharian wak, injan penah cubo-cubo mandakekan diri wak jo alcohol, rokok, dan NAPZA.
Sebelum Shopee nan mamutuihan hubungan karajo karyawannyo, Line alah labiah dulu melakukan pamutihan hubungan karajo karyawannyo. Memang beritanyo ndak sagadang katiko shopee melakukan pamutuihan karajo karano jumlah karyawan nan di PHK pun ndak sabanyak shopee. Berdasarkan data nan tasebar di media sosial Line ma-PHK karyawan sabanyak 80 urang karyawannyo. Kabar ko pun alah tasebar samanjak 31 Mei kapatang. Cuma dari pihak Line mangatoan memang LINE telah melakukan PHK ka karyawannyo cuma ndak sabanyak nan diberitakan. Dipastikan berita tu Hoax alias rumor. Diketahui bahwa LINE melakukan pamutuihan hubungan karajo karano adaptasi dengan keadaan kondisi ekonomi terkini. Pastinyo karyawan nan tadampak sangat maraso sadiah karano harus kahilangan mato pencariannyo.
Batobatlah urang yang suko manghino fisik urang lain. Wakatu itu ambo pernah dihino fisik ambo yang terlalu kuruih ko, dikecek an lah indak pernah makan dan bantuak tiang listrik. Ambo awal-awal nyo sakik hati bana malah berang bana ambo ka urang yang suko mancacek ambo jo kato tiang listrik. Pernah juo sempat ambo drop dan indak picayo diri pokoknyo kanai lah psikis ambo. Mangko dari itu untuak kasadoalahnyo jan suko manghino fisik urang lain, karena awak indak tau baa yang inyo alami setelah hina an awak ka inyo. Banyak bana kejadian urang nan kanai mental nyo dek kanai cacek fisik nyo, manjadi anak yang indak picayo diri dan mati-matian nio maubah penampilan inyo.
Kalau langkah-langkah dan tips supayo ndak panik katiko naiak pangguang alah kalian lakukan tapi ndak di sangko-sangko masih juo tajadi serangan panik pas kalian sadang tampil, masih ado caro nan bisa dan harus kalian lakukan. Nan pertamo tetap bapikiran positif. Pikia an kalau kesalahan nan tajadi di ateh pangguang tu hal nan biaso dilakukan dek urang. Nan kaduo, tetap fokus. kalau ado kesalahan nan tajadi lupokan kejadian tu karano biasonyo itu nan mambuek penampilan tambah kacau. Misal pas sadang tampil nyanyi tibo-tibo kalian lupo lirik, jan kana juo bagian nan salah tu. Intinyo fokus se ka tujuan awal yaitu manampilkan penampilan terbaik kalian di muko urang rami.
Sabalum-sabalumnyo katiko ambo ulang tahun alun pernah sakalipun dirayokan dek kawan-kawan. Memang ambo tamasuak urang nan kuper (kurang pergaulan) kalau di sakolah. Ndak disangko sadang lamak-lamak lalok di kamar tibo-tibo kawan sakelas ambo datang tapek jam 12 malam maagiah kejutan ulang tahun. Ndak disangko-sangko se. Awalnyo masih ba 2 kawan ambo nan datang. Tapi ternyato ndak  lamo abis tu datang lo sarombongan kawan-kawan nan lain mambaok kue dan hadiah ulang tahun untuak ambo. Sampai kini ambo masih alun tau ado angin apo sampai-sampai kawan sakelas marayoan ulang tahun ambo. Tapi nan pasti ambo sanang bana saat itu. Salamo ko ambo kiro ndak ado nan peduli samo ambo.
Ado carito tentang keluargo nan didalamnyo mampunyoi duo anak laki-laki. Amaknyo salalu manyalahan satiok yang dilakuan dek anak patamo. Katiko anak kaduo manangih salalu anak patamo yang diberangan. Padohal anak patamo ko indak malukan apo-apo tapi salalu berkewajiban untuak manjago adiak nyo dan harus salalu mangalah. Anak patamo ko berang karena amak nyo mamparlakuan inyo sacaro indak adil. Untuak kalian nan punyo anak, perlakuan lah anak awak sacaro adil dan indak mambedaan mereka. Katiko gadang piliah kasih dari urang tuo tu akan bapangaruh katiko inyo gadang, satu samo lain akan indak akur dan tadapek dengki dalam hatinyo yang akibaik nyo tajadi kebencian.
Ambo tau bana raso ketakutan nan nyo rasokan dek urang tuo Roni kini. Anak samato wayangnyo bana kini harus tabariang di rumah sakik dan sadang di rawat di ruang ICU dek gara-gara balangga. Alah ndak tahituang bara tetes aia mato nan alah jatuah karano takuik akan kahilangan. Manuruik ambo, ndak ado urang tuo nan ndak takuik dan sadiah katiko mancaliak anak nan nyo sayang harus tabariang lamah dalam kondisi skarat mode itu. Kalau pun ado mungkin hati nyo alah jadi batu. Jadi bia an se lah kok nyo ka managih. Nyo hanyo malapehan kasadiahannyo. Jan di larang-larang karano ambo alah marasokannyo. Memang dengan manangih tu mambuek hati ko labiah tanang.
Banyak nan batanyo kapado ambo ba a rasonyo setelah manikah harus tetap hiduik surang dan manjalani hubuangan jarak jauah samo suami? Tantu sadiah. Apolai katiko mancaliak kawan-kawan nan lain mamposting foto-foto keluarga jo lakinyo di media sosial. Tapi ndak ado nan bisa dipabuek karano iko untuak maso depan juo. Selain itu, iko adolah takdir dari tuhan nan harus awak jalani. Mungkin banyak di luaran sinan nan banasib samo jo ambo. Samo-samo se awak badoa kapado tuhan supayo hubuangan jarak jauah ko segera berakhir dan awak bisa hiduik samo-samo seperti pasangan pado umumnyo. Lakukan se hal-hal positif untuak maisi wakatu luang supayo ndak taraso bana kesedihan ko.
Katiko pulang dari sakolah di siang hari, ambo mancaliak kejadian yang mengerikan. Kajadian itu mambuek ciek urang mangaluaan banyak darah kareno honda yang malinteh manabrak inyo. Katiko itu urang langang, cuman ado ambo yang bajalan jo urang yang kanai tabrak tu. Ambo takuik bana, kareno ambo surang yang mancaliak kejadian itu. Sakatiko palakunyo mancaliak ambo, baa ka indak seram. Kalau beko ambo ditanyo-tanyo, apo nan nio ambo jawek. Bantuak nyo palaku tu indak sanang ambo mancaliak kejadian itu. Soalnyo sabalum inyo mancaliak ambo, inyo nio kabua tapi indak jadi kareno mancaliak ambo. Ondeh nio lari dari tampek tapi takuik, untuang se siap tu ado honda lain yang liwaik.
Ambo urangnyo kok lah niek yo bana harus mandapek an apo yang ambo nio tu, salah satunyo untuak masuak ka kampus impian ambo. Akhinyo ambo marasoan kegagalan kini ambo ndak masuak ka kampus yang ambo inginkan, hari ko yo bana mambuek ambo sadiah. Ambo selalu mangecek an ka kawan dan diri ambo manga kok ambo ndak bisa masuak ka situ padahal ambo yo bana maraso bisa maisi soal yang ambo karajoan, kawan ambo ko nyo lah paniang mandanga an ambo maulang-ulang omongan itu se. Ado ciek kawan ambo yang ngomong langsuang ndak suko jo caro ambo menerima kegagalan ko, ambo kecek an se coba kalau inyo yang marasoan di posisi ambo alah memberian yang terbaik tapi alun bisa dapek yang awak nio. Ambo tau ndak buliah menyalahi takdir tapi kini ambo maulang-ulang omongan tu karena ambo masiah ndak nyangko se dan ambo sambil mencari apo yang salah dan kurang dari pelajaran-pelajaran yang ambo pelajari.
Serangan panik dapek dirasokan dek siapo sajo di dunia ko. Indak terkecuali para pamain sepakbola nan mampunyoi fisik kuat dan sehat. Salah satu pamain sepakbola nan pernah mangalami serangan panik adolah panjago gawang legendaris asal Italia, Gianluigi Buffon. Panjago gawang nan mamulai karirnyo di klub sepakbola Parma iko mangaku acok mangalami serangan panik. Serangan panik itu dialaminyo karano depresi nan inyo rasokan antaro Desember 2003 dan Juni 2004. Itu bararti panjago gawang kalahiran 28 januari 1978 iko lah mangalami depresi dan serangan panik katiko awal karirnyo di klub gadang Italia, Juventus. Buffon mangaku untuak mahilangkan depresi dan serangan panik nan inyo rasokan, Buffon harus rutin ka psikolog.
Akhir-akhir ko sadang banyak urang yang manggunoan aplikasi tiktok, disitu juo urang banyak mancaliak urang yang bisa dikaguminyo. Ambo sanang bana mancaliak fadli urang tiktok inyo ko lawak bana, apolai kalau lah barinteraksi jo apaknyo. Waktu ambo pai ka Mall tibonyo ambo batamu jo fadli ko walaupun ndak sempat mangecek tapi ambo sanang mancaliak inyo secaro langsuang ndak dari tiktok lai. Waktu ambo mancaliaknyo ambo agak takajuik soalnyo nyo lai lo rancak walaupun mukonyo tetap lo lawak soalnyo emang comel, badannyo indak lo pendek-pendek bana buktinyi masih lebih tinggi inyo lai dari pado ambo, pas ambo ndak sengajo batamu tu inyo lagi jalan jo apak nyo. Memang sabana mirip apak jo anak walaupun fadli agak pendek sakatek dari bapaknyo.
Lisa marupokan sasaurang nan bakepribadian tomboy. Namun dibalik sikap dan kepribadiannyo, inyo mamiliki ketakuikan terhadap jarum suntik. Pernah waktu itu katiko inyo sakik demam sahinggo dokter  mangharuihkan untuak Lisa disuntik agar labiah capek segeh. Mandanga itu Lisa langsuang pucek  dan manggelengkan kapalo pertanda inyo indak nio  disuntik. Inyo mangatokan kapado dokter bahwa inyo sangek takuik katiko disuntik. Namun dokter tasabuik maagiahkan keyakinan kapado Lisa bahwa katiko disuntik  indak begitu sakik. Lisa indak picayo apo nan dokter  katokan karano terakhir kali inyo disuntik,  Lisa langsuang maraso kesakikan di lengannyo. Sejak saat itu inyo sangek takuik untuak disuntik walaupun jarum nan digunakannyo pendek.
Kalian pasti pernah mandanga kalau bapikia positif bisa mambuek awak labiah sihaik karena bisa mangalola stres. Tika dulunyo mahasiswa yang satiok diagiah tugas ataupun katiko ado masalah pasti inyo baok stres. Dulu inyo acok lo bapikia negatif terhadap apo nan tajadi di kahidupannyo. Padohal pikiran awak ko bapangaruh juo untuak kesehatan awak. Tika pernah jo divonis punyo gangguan saraf otak, wakatu itu nyo takajuik bana. Kini inyo alah tau baa manjadi urang nan positif. Patamo bicara jo diri awak surang kalau awak bisa, kaduo ambiak sisi elok apo nan tajadi ka awak, katigo maubah mindset negatif dan berteman jo urang yang positif, indak lupo juo baolahraga.
Katiko urang alah baniek untuak bautang dan alah bautang gadang. Bararti inyo alah tau resiko apo nan akan tajadi salanjuiknyo. Bantuak kawan ambo alun mampunyoi penghasilan dan karajo yang tetap tapi inyo alah barani bautang. Kini inyo alah maraso malu kareno indak bisa mambayia utang tu, dan urang nan managiah tu alah minta ka sadoalah urang tadakek inyo. Kawan ambo ko alah manyesal dan maraso malu bana jo perbuatan inyo. Kareno katiko awak maminjam pitih ka urang atau tanpe kredit lainnyo saharusnyo awak alah siap juo untuak maangsua bayia. Untuak itu, saeloknyo awak jan bautang dih. Kalau awak indak yakin bisa untuak mambayia, kareno akan berakibaik gagal bayia.
Namo den Nadila Putri effendi biaso di panggia Dila. Aden kin alah masuak kuliah semester 5 di salah ciek Universitas Negeri nan ado di kota tampek den tingga. den nio mancaritoan pangalaman den. Sangkek den SMA den pernah sakik nan mambuek den bapikian takah ka mati sajo. Waktu itu den mangiro awalno Cuma damam biaso, tapi alah saminggu tambah parah. Den mual, paniang, angek dingin, lemah, latiah dan lesu. Karano alah lamo takah itu dan den makin drop jadi den di baok ka rumah sakik. Sasampainyo di rumah sakik kironyo den didiagnosa sakik tipus. Aden langsuang di pasangan inpus dan di rawek inap. Jadi lah salamo sabulan den di rawek di rumah sakik supayo segeh.
Gagalnyo masuak Perguruan Tingi Negeri (PTN) memang adolah hal nan mengecewakan untuak urang nan sadang barusaho untuak mamasukinyo. Tapi hal iko bukanlah putusan akhir untuak indak malanjuikan pendidikan. Manuruik data Kemendikbudristek, jumlah mahasiswa nan barasal dari perguruan tinggi negeri bajumlah 2.994.015 urang sadangkan untuak mahasiswa nan barasa dari perguruan tinggi swasta bajumlah 4.374.994 urang. Banyaknyo universitas swasta mambuek jumlah mahasiswa pun samakin banyak. Manjalani pendidikan di tampek swasta sekalipun indak manutuik kemengkinan untuak baprestasi. Kemampuan satiok uranglah nan manantuan bagaimano inyo dapek basaing samo urang nan barasa dari universitas negeri. Apolai dari universitas swasta nan alah bbanyak tabukti dapek manghasilkan mahasiswa nan indak kalah hebat samo mahasiswa nan barasa dari universitas negeri.
Ado kejadian baru-baru ko sebuah oto truk malangga sabuah oto pick up l300. Dari kejadian ko maakibatkan satu urang maningga dan 2 urang lainnyo mangalami luko-luko ringan. Dalam kejadian ko, awak ndak tau sia yang salah. Mako dari itu dibutuahkan keterangan saksi dalam kecelakaan ko. Harusnyo dalam kejadian mode ko urang nan selamat bisa dijadikan saksi, cuma urang baduo ko ndak ado nan nio dimintai keterangan. Padohal seharusnyo katiko awak diminta dek pihak nan berwajib untuak manjadi saksi awak harus basadio karano keterangan awak tu lah beko nan akan manjadi dasar untuak menetapkan kebenaran. Mako dari itu marilah awak mampamudah satiok langkah pihak kepolisian karano dengan begitu awak alah melakukan suatu hal dalam maungkap kebenaran.
Pertengahan tahun patang adolah tahun nan mambuek ambo manjadi urang nan labiah elok saroman kini. Kurang labiah 6 bulan ambo cuma bisa tabariang di tampek tidua, barek badan turun 20 kg,  mangecek alah ndak luruih, alah teloh-teloh, untuak manggarik an badan ko se alah ndak takao lai do. Pokoknyo alah parah bana. Bantuak pun alah bantuak maik iduik. Sia se nan datang mancaliak ambo pasti abih ketakutan sadonyo. Tampak bana dari tampang urang-urang tu nan rusuah. Ndak heran katiko itu banyak nan mangecek an umua ambo ndak akan panjang. Tapi Alhamdulillah ambo masih diagiah kesempatan hiduik kaduo dek tuhan. Akan ambo maksimalkan kesempatan ko.
Padusi nan sadang manjalani maso menstruasi kadang marasokan suasano hatinyo nan barubah-ubah. Talalu sensitif tahadok sasuatu sahinggo gampang berang walaupun hal ketek sakalipun. Indak cuman marasoan emosi berang tapi emosi lain pun dapek taraso. Manuruik penelitian, perubahan hormon ekstrem nan tajadi katiko haid iko lah nan manjadi latar belakangnyo. Paningkatan kadar hormon takah dopamine, serotonin ikolah nan mambuek mood acok barubah-ubah. Bahkan takadang mood katiko menstruasi iko dapek mambuek padusi stress sahinggo aktivitas lain indak talaksano dengan baik saparti biasonyo. Mako dari itu, perlu pamicu untuak mambaliakan mood manjadi elok. Banyak caro nan dapek dilakukan takah malakukan apo nan disuko atau hal lainnyo nan kiro-kiro dapek mampabaiki mood.
Media sosial memang punyo dampak positif tapi ndak jarang lo maagiah dampak negatif. Banyak urang akhirnyo mamutuihan untuak baranti manggunoan media sosial bahkan ndak nio mambuek instagram karano komen-komen bulian dari netizen nan manyakik an hati. Contoh gadang nyo adolah anak artis Nikita Mirzani nan punyo trauma terhadap komen-komen netizen terhadap ibunyo. Manuruik ambo ndak seharusnyo anak nan ndak badoso maanjadi pelampiasan netizen nan ndak suko jo ibunyo. Netizen harus labiah cerdas. Harus tau akibat dari satiok perbuatan nan awak lakuan ka urang. Apokah manyakik an hati urang tu bahkan sampai marusak mental urang. Cubo baliak an ka diri masiang-masiang.
Beberapo kali ambo manamukan kasus urang nan manyerobot antrian di tampek-tampek umum. Berdasarkan pengalaman nan ambo caliak dengan mato kapalo ambo surang urang-urang nan manyarobot antrian ko biasonyo punyo karakter nan mirip-mirip. Ado nan maminta maaf dan minta diijinan untuak mamotong antrian karano nyo alah takaja-kaja atau nan labiah parah mamotong antrian tapi pura-pura ndak melakukan kesalahan dan katiko disawak malah berang. Manuruik ambo, urang-urang nan mode ko pendekatannyo harus dengan caro nan babeda. Harusnyo awak tegur dengan caro nan elok karano kok awak tegur dengan caro nan kareh lo pasti ujuang-ujuangnyo akan bacakak. Makin ndak kondusif suasana jadi nyo.
Supayo sarok ndak nampak batumpuak di rumah caro nan bisa di lakukan adolah nan pertamo, buang sarok tu sacaro rutin. Jan di tunda-tunda sahinggo mambuek sarok tu samakin banyak dan manumpuak. Nan kaduo, sadioan tampek sarok tu labiah dari ciek di dalam rumah. Minimal 3 kantong sarok sahinggo sarok tu ndak samanumpuak bana. Nan ketigo, kok ado sarok nan sipaiknyo basah atau ba baun sarupo bakeh-bakeh minuman kemasan dan sarok-sarok mamasiangan lauak pauak langsuang buang ka tampek sarok nan ado di lua rumah sahinggo rumah ndak babaun anyia dan sarok kalian pun ndak diuruangan dek samuik. Kurang labiah itu lah caro nan bisa awak lakukan untuak mangurangi onggok an sarok dalam rumah.